b"\n_START_ARTICLE_\nArnolfo di Cambio\n_START_PARAGRAPH_\nArnolfas di Kambijus (it. Arnolfo di Cambio, apie 1245\xc2\xa0\xe2\x80\x93 iki 1310\xc2\xa0m.)\xc2\xa0\xe2\x80\x93 ital\xc5\xb3 protorenesanso skulptorius, architektas, pradinio Santa Maria del Fiore katedros plano autorius.\n_START_SECTION_\nBiografija\n_START_PARAGRAPH_\nArnolfas di Kambijus gim\xc4\x97 apie 1245\xc2\xa0m. Kole di Val d'Elsa miestelyje netoli Sienos. Jis nebuvo, kaip tikina D\xc5\xbeord\xc5\xbeas Vazaris, vokie\xc4\x8di\xc5\xb3 akmendirb\xc4\x97jo Lapo s\xc5\xabnus. 1300 m. dokumente u\xc5\xbefiksuota, kad jis gim\xc4\x99s Kole di Val d'Elsa miestelyje ir jo t\xc4\x97vas buvo vardu Kambijus. Vazario si\xc5\xabloma 1232 m. gimimo met\xc5\xb3 data laikoma ne\xc4\xaftikinamai per ankstyva. Pirm\xc4\x85 kart\xc4\x85 Arnolfas pamin\xc4\x97tas Nikolos Pizano asistentu 1265 m. rugs\xc4\x97jo 29 d. dokumente d\xc4\x97l Sienos katedros sakyklos u\xc5\xbesakymo, ties kuriuo jis dirbo kartu su Lapo, Donato ir D\xc5\xbeovaniu Pizanu. Tikriausiai Arnolfas i\xc5\xa1 pat prad\xc5\xbei\xc5\xb3 buvo apmokytas Nikola Pizano dirbtuv\xc4\x97se. Dalis reljef\xc5\xb3 \xc5\xa0v. Dominyko arkoje Bolonijoje dabar priskiriama jaunam Arnolfui._NEWLINE_1277 m. Arnolfas buvo Romoje, kur dirbo Neapolio ir Sicilijos karaliui Karoliui I. Apie tai galima sp\xc4\x97ti i\xc5\xa1 Perud\xc5\xbeos Tarybos lai\xc5\xa1ko karaliui, kuriame pra\xc5\xa1oma i\xc5\xa1leisti florentiet\xc4\xaf Arnolf\xc4\x85 fontano statyboms Did\xc5\xbeiojoje aik\xc5\xa1t\xc4\x97je Perud\xc5\xbeoje. Leidimas buvo suteiktas 1277 m. rugs\xc4\x97jo 10 d. Pirmasis dokumentas su u\xc5\xbemokes\xc4\x8diu u\xc5\xbe fontano statybas datuotas tik 1281 m. vasario 4 d., kai Arnolfui buvo u\xc5\xbemok\xc4\x97ta u\xc5\xbe 24 dien\xc5\xb3 darb\xc4\x85 ir kelion\xc4\x99 i\xc5\xa1 Romos. \xc5\xa0is fontanas nei\xc5\xa1liko (i\xc5\xa1ardytas tikriausiai iki 1301 m.). Penkios Arnolfo statulos i\xc5\xa1 \xc5\xa1io fontano dabar yra Perud\xc5\xbeos nacionalin\xc4\x97je Umbrijos galerijoje._NEWLINE_1280\xe2\x88\x921290 m. periodu Arnolfas daugiausia gyveno Romoje. Keletas pasira\xc5\xa1yt\xc5\xb3 darb\xc5\xb3 i\xc5\xa1 \xc5\xa1io laikotarpio i\xc5\xa1lik\xc4\x99: kardinolo Guillaume de Braye kapas \xc5\xa0v. Dominyko ba\xc5\xbeny\xc4\x8dioje (San Domenico) Orvjete (v\xc4\x97liau i\xc5\xa1ardytas ir v\xc4\x97l surinktas, dalis kapo fragment\xc5\xb3 pra\xc5\xbeuv\xc4\x99), ciborijus vir\xc5\xa1 did\xc5\xbeiojo altoriaus \xc5\xa0v. Pauliaus u\xc5\xbe Romos sien\xc5\xb3 bazilikoje Romoje. Dar vienas ciborijus Arnolfui buvo u\xc5\xbesakytas 1293 m. Santa Cecilia in Trastevere ba\xc5\xbeny\xc4\x8dioje. Kitas kapitalinis Arnolfo darbas Romoje buvo popie\xc5\xbeiaus Bonifaco VIII kapas Vatikane, kuris tikriausiai baigtas iki 1296 m. (tuomet \xc4\xafvyko Bonifaco VIII koply\xc4\x8dios pa\xc5\xa1ventinimas Senojoje \xc5\xa0v. Petro bazilikoje)._NEWLINE_1294\xe2\x88\x921296 m. laikotarpiu prasid\xc4\x97jo Florencijos Santa Maria del Fiore katedros statybos ir tuo laiku Arnolfas tikriausiai jau dirbo Florencijoje. 1300 m. dokumentu jis buvo atleistas nuo mokes\xc4\x8di\xc5\xb3 Florencijoje ir labai pagirtas kaip architektas. 1368 m. inskripcija ant Florencijos katedros jos architektu mini Arnolf\xc4\x85 di Kambij\xc5\xb3. I\xc5\xa1 tikro Arnolfas prie statyb\xc5\xb3 gal\xc4\x97jo prisid\xc4\x97ti tik ankstyvosiose j\xc5\xb3 stadijose, nes jis mir\xc4\x97 iki 1310 m. Labai tik\xc4\x97tina, kad mir\xc4\x97 1302 m. Apie 1300 m. jis suk\xc5\xabr\xc4\x97 grup\xc4\x99 skulpt\xc5\xabr\xc5\xb3 katedros fasadui (dabar Santa Maria del Fiore katedros meno ir Bod\xc4\x97s (Berlynas) muziejuose), i\xc5\xa1 kuri\xc5\xb3 geriausia laikoma Madonos su k\xc5\xabdikiu soste skulpt\xc5\xabra._NEWLINE_Tarp Arnolfui priskiriam\xc5\xb3 darb\xc5\xb3 yra popie\xc5\xbeiaus Adriano V kapas \xc5\xa0v. Pranci\xc5\xa1kaus ba\xc5\xbeny\xc4\x8dioje Viterbe, atliktas po 1276 m. Kitas k\xc5\xabrinys yra Annibaldi monumentas (i\xc5\xa1lik\xc4\x99s tik fragmentais) \xc5\xa0v. Jono Laterano bazilikoje Romoje. Karaliaus Karolio I statula (Kapitolijaus muziejai), atlikta tikriausiai apie 1281 m., priskiriama Arnolfui. Jis suk\xc5\xabr\xc4\x97 skulpt\xc5\xabrin\xc4\x99 prakart\xc4\x97l\xc4\x97s grup\xc4\x99 Did\xc5\xbeiojoje \xc5\xa0v\xc4\x8d. Marijos bazilikoje (i\xc5\xa1ardyta \xc4\xaf fragmentus). Arnolfas suk\xc5\xabr\xc4\x97 popie\xc5\xbeiaus Honorijaus IV kap\xc4\x85 (fragmentai i\xc5\xa1liko, dabar Santa Maria in Aracoeli ba\xc5\xbeny\xc4\x8dioje). K\xc5\xabrybai po 1290 m. priskiriami: popie\xc5\xbeiaus Bonifaco VIII biustas (Vatikano muziejai), bronzin\xc4\x97 \xc5\xa0v. Petro statula (\xc5\xa0v. Petro bazilika)._NEWLINE_Vieninteliais dokumentuotais Arnolfo architekt\xc5\xabriniais darbais yra Florencijos Santa Maria del Fiore katedros planai, datuojami nuo 1294 m. Katedros statybos sustojo po Arnolfo mirties ir buvo prat\xc4\x99stos 1355 m. Sunku nustatyti, kiek dabartinis katedros planas atitinka pirminius Arnolfo projektus. Jo suplanuota katedra tur\xc4\x97jo b\xc5\xabti daug ma\xc5\xbeesn\xc4\x97 nei dabartin\xc4\x97, nors pamat\xc5\xb3 planai atitinka Arnolfo si\xc5\xablytuosius. D\xc5\xbeord\xc5\xbeas Vazaris Arnolfo projektams buvo priskyr\xc4\x99s grup\xc4\x99 statini\xc5\xb3 Florencijoje, tarp kuri\xc5\xb3: tre\xc4\x8dioji miesto siena, Orsanmichele lod\xc5\xbeija, Lanci lod\xc5\xbeija, Vekjo r\xc5\xabmai, Sinjoros aik\xc5\xa1t\xc4\x97, \xc5\xa0v. Kry\xc5\xbeiaus bazilika ir jos vienuolyno kluatrai, \xc5\xa0v. Jono baptisterijos marmurinis fasadas, \xc5\xa0v. Jono ir Kastelfranko pilys Arno up\xc4\x97s sl\xc4\x97nyje, Badia ba\xc5\xbeny\xc4\x8dios choras su \xc5\xa1onin\xc4\x97mis koply\xc4\x8diomis. Tik darbai \xc5\xa0v. Kry\xc5\xbeiaus bazilikoje ir Badia ba\xc5\xbeny\xc4\x8dioje \xc5\xa1iuo metu priskiriami Arnolfui, laikomi labai tik\xc4\x97tinais. Yra teigim\xc5\xb3, kad Arnolfas gal\xc4\x97jo prisid\xc4\x97ti prie Orvjeto katedros statyb\xc5\xb3 ir Santa Maria in Aracoeli ba\xc5\xbeny\xc4\x8dios Romoje pertvarkym\xc5\xb3. Netiesiogiai Arnolfas tikriausiai prisid\xc4\x97jo prie Vekjo r\xc5\xabm\xc5\xb3 Florencijoje statyb\xc5\xb3."